BG Официален вестник на Европейския съюз C 391/11

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2017/C 391/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„AMÊNDOA COBERTA DE MONCORVO“

ЕС №: PGI-PT-02235 — 28.10.2016

ЗНП ( ) ЗГУ ( X )

1. Название

„Amêndoa Coberta de Moncorvo“

2. Държава заявител (държави заявители)

Португалия

3. Описание на селскостопанския продукт или храна

3.1. Вид продукт

Клас 2.3. Хляб, хлебни изделия, сладкарски и захарни изделия, бисквити и други печива

3.2. Описание на продукта, за който се отнася наименованието в точка 1

„Amêndoa Coberta de Moncorvo“ се отнася за сладкарското изделие, приготвено от сладки бадеми [Prunus dulcis, (Mill) D. A. Webb], които се обелват, изпичат се и се покриват със захарна паста, приготвена съгласно спецификацията на продукта. На пазара се пускат три вида „Amêndoa Coberta de Moncorvo“: бял, или стандартен; тъмен, или шоколадов; и без обвивка.

„Amêndoa Coberta de Moncorvo“ приема формата на бадемова ядка с малко по-голям размер, което се дължи на образуването на захарния слой. Стандартният вариант е бял от външната страна и има типични „бодлички“ от захар, образувани по време на приготвянето. Предвид размера на изделието в 100 g се съдържат максимум 40 ядки. Тъмният вариант се различава от стандартния само по това, че в последния етап от приготвянето му се използва шоколадов сироп, който му придава кафяв или шоколадов външен вид. Вариантът без обвивка е белезникав на цвят в резултат от фино наръсване със захар, при което не се образуват захарните „бодлички“, типични за другите варианти. Поради по-малкия размер на ядките в 100 g от това изделие се съдържат минимум 40 ядки.

3.3. Фуражи (само за продукти от животински произход) и суровини (само за преработени продукти)

„Amêndoa Coberta de Moncorvo“ се приготвя единствено от:

— обелени, цели, неповредени сладки бадеми с минимален размер 12 mm,

— бяла рафинирана тръстикова захар,

— вода,

— яйчен белтък (незадължителна съставка),

— шоколад или какао на прах (само за тъмния вариант).

3.4. Специфични етапи на производството, които трябва да бъдат осъществени в определения географски район

Следните етапи на производството трябва да бъдат осъществени в определения географски район:

— изпичане на бадемите,

— подготовка на захарния и шоколадовия сироп,

— покриване на бадемите със захарен слой.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

Върху етикета на „Amêndoa Coberta de Moncorvo“ след описанието на продукта трябва да следват думите „Indicação Geográfica Protegida“ [Защитено географско указание] или „IGP“ [ЗГУ].

Етикетът трябва да посочва кой вид „Amêndoa Coberta de Moncorvo“ съдържа опаковката (освен когато съдържанието е стандартният, или бял, вариант — в този случай посочването не е задължително).

На етикета трябва да е отбелязан символът „Amêndoa Coberta de Moncorvo“, показан по-долу.

4. Кратко определение на географския район

Географският район за производство/преработка на „Amêndoa Coberta de Moncorvo“ е ограничен до община Torre de Moncorvo.

5. Връзка с географския район

Връзката между „Amêndoa Coberta de Moncorvo“ и района се основава на известността на продукта.

Поради производствения си процес „Amêndoa Coberta de Moncorvo“ има характерен външен вид, по който продуктът лесно се разпознава и различава от други захаросани бадеми. Този производствен процес е възникнал в община Torre de Moncorvo, където се поддържа трайно и без прекъсвания векове наред, и е силно обвързан с Великден и с други празници. През 1908 г. изданието „Ilustração Transmontana“ („Трансмонтана в илюстрации“) документира дейността на майсторките, които захаросват бадеми [cobrideiras] — названието, с което производителките на „Amêndoa Coberta de Moncorvo“ са известни поне от това време. Изданието на „Grande Enciclopédia Portuguesa e Brasileira“ („Голяма португалска и бразилска енциклопедия“) от 1936 г. също отбелязва, че „бадемите със захарна обвивка от Монкорво са известни в Португалия“.

През 1942 г. „Livro do Segundo Congresso Transmontano“ („Книга на втория конгрес на Трансмонтана“) също свидетелства за съществуването на неголяма промишленост за „захаросване на бадеми“ в Torre de Moncorvo, която е „много интересна поради своята оригиналност“ и чийто продукт са бадеми с „характерен външен вид, известни почти на всички“. В същата книга е дадено следното описание на метода на производство на „Amêndoa Coberta de Moncorvo“: „Бадемите се обработват по следния начин: след като се обелят (процес, в който се използва гореща вода за отстраняване на люспата), те леко се изпичат. След изпичането се разпръсват върху широки и плитки медни тави, които постоянно се нагряват над слаб огън. След като вече са в тавите, бадемите се поръсват със захар и постоянно се разбъркват от cobrideiras (така наричат жените, извършващи тази операция), които повтарят това движение търпеливо и непрекъснато в продължение на няколко часа, докато бадемите станат напълно готови и придобият характерния външен вид, познат почти на всички.“ Този метод на производство прилича във всяко отношение на метода, който още се използва и днес.

В книгата се казва още: „Произвеждат различни видове бадеми, но за мен най-добрите са бадемите без обвивка. Бадемите от този вид съдържат най-много захар и освен това безспорно са най-приятни на вкус.“ Така тази книга свидетелства за традиционното производство на различни видове бадеми — практика, която продължава и до наши дни. Това се потвърждава например от статия в „Jornal de Notícias“, която отбелязва, че „захаросаните бадеми са едно от известните местни лакомства, [предлагани] в три разновидности: бели, тъмни и без обвивка“ („Torre de Moncorvo: o Concelho“, 7 февруари 2008 г.).

В документалния филм „O Homem e a Cidade“ („Човекът и градът“), посветен на Torre de Moncorvo и излъчен по телевизионния канал Radio Televisão Portuguesa (RTP) през 1996 г., се отбелязва: „…без значителни промишлени ресурси Torre de Moncorvo преживява главно чрез един или друг вид специфични инициативи, почти неизбежно основани на традициите. Такова е и производството на бадеми със захарна обвивка — желан регионален сладкарски специалитет. Отдавнашното и изискващо търпение изкуство на процеса на производство на този традиционен десерт е плод на познания, предавани от векове.“

В своята книга „Festas e Comeres do Povo Português“ („Празници и ястия на португалския народ“), публикувана през 1999 г., Maria de Lurdes Modesto и Afonso Praça посочват, че в Португалия се правят „печени на ръка бадеми, които заслужават специално внимание — „захаросаните бадеми“ от Монкорво. Те са селски специалитет, но са познати на всички в района, тъй като „сладкарките от Монкорво“ ги предлагат на сергиите си по време на празненства и на места за поклонение“.

Освен това тези автори насочват вниманието към издадената през 1954 г. книга „Paisagens do Norte“ („Северни пейзажи“) от Cabral Adão, в която жена, захаросваща бадеми, е описана по следния начин: „Помня как я видях седнала пред голям мангал с много гореща жарава, разкрачила крака под пола, дълга до глезените, как разбъркваше и прехвърляше полуготовите бадеми върху широка медна тава с напръстници на пръстите, за да не изгори връхчетата им на горещата тава, когато пъхваше ръка, за да обръща малките захарни топчета; заради шума от ужасното и непрестанно дрънчене трябваше да говори много високо, за да ми обясни как се прави този деликатес.“

В статия, публикувана в протоколите от семинара „Монкорво — от традиция към съвременност“ [Moncorvo. Da tradição à modernidade], проведен през 2007 г., Virgílio Tavares, историк и изследовател към Центъра за изучаване на населението, икономиката и обществото [Centro de Estudos da População, Economia e Sociedade — CEPESE], включва производството на захаросани бадеми в Монкорво в гамата типични занаяти, привличащи туристи и посетители, като утвърдена характерна особеност на идентичността на Монкорво.

„Amêndoa Coberta de Moncorvo“ се споменават в различни престижни издания за регионалното и националното кулинарно изкуство, като например „Cozinha Transmontana“ („Кухнята на Трансмонтана“) от Alfredo Saramago (където със снимки са документирани трите вида „Amêndoa Coberta de Moncorvo“), и „Cozinha Tradicional Portuguesa“ („Традиционна португалска кухня“) от Maria de Lurdes Modesto.

През последните години в Torre de Moncorvo се провеждат различни курсове за обучение, за да може този опит да бъде предаден на нови майстори, като се събуди интересът на по-младото поколение към дейност, традиционно свързвана с хората в по-напреднала възраст.

Качеството, оригиналността и традицията за консумация на „Amêndoa Coberta de Moncorvo“ носят на продукта голяма известност и слава, както доказват безбройните споменавания в медиите, където той често се отбелязва като една от отличителните черти на Torre de Moncorvo.

Няколко примера за безбройните споменавания в медиите: „Os segredos de uma cobrideira de amêndoas“ („Тайните на една сладкарка, захаросваща бадеми“) (Jornal do Nordeste, 27 февруари 2007 г.), „Às voltas com a amêndoa“ („Относно бадемите“) (Jornal do Nordeste, 16 октомври 2007 г.), „As amêndoas“ („Бадемите“) (Público, 30 март 2013 г.), „Amêndoa coberta de Moncorvo é especialidade da Páscoa transmontana“ („Amêndoa coberta de Moncorvo“ — великденски специалитет от Трансмонтана“) (SIC, 20 април 2014 г.), „Produzir amêndoa coberta em Torre de Moncorvo tem que se lhe diga“ („За производството на захаросани бадеми в Torre de Moncorvo трябва да се разказва“) (RTP, 5 април 2015 г.), „Páscoa para lá do compasso“ („Великден извън компаса“) (Correio da Manhã, 28 март 2016 г.).

Препратка към публикуваната спецификация на продукта

(член 6, параграф 1, втора алинея от настоящия регламент)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) OВ L 343, 14.12.2012 г., стp. 1.